岳珂
王献之洛神赋帖赞
庆云绚彩，河汉萦之。
列星垂天，日月明之。
先民授能，维圣成之。
英英后先，畴其胜之。
有晋大令，父而兄之。
一门擅奇，民共称之。
小楷之传，抑更精之。
芝灵葩奇，杳莫名之。
赐书官奴，既准绳之。
洛神出蓝，而复青之。
阅几何年，劫火经之。
鬼神护持，莫凭凌之。
煌煌炎图，帝中兴之。
严除清厢，又南荣之。
翰权墨衡，千古程之。
神览睿藻，二难并之。
一真既藏，大训形之。
流秘下方，万目惊之。
或轶或传，式经营之。
十阅岁华，迄克膺之。
竭橐以酬，尚或矜之。
恍然旧观，缄且{滕去水加糸}之。
有炜庙炜，天球鸣之。
鄙俚混淆，敢曰声之。
金签玉笺，谨毖扃之。
咨尔子孙，思供承之。